Sverre Stove

Sverre Stove (født 31. oktober 1905 på Gjeving i Aust-Agder, død 4. juli 1988 i Oslo) var en norsk journalist, offentlig tjenestemann og politiker (Ap).

Han vokste opp på Gjeving utenfor Tvedestrand, dit farfaren fra Færøyene hadde innvandret med familien. Faren omkom i en ulykke på sjøen da gutten var 3 år gammel, og som 16-åring mistet han moren. Han søkte kontakt med slektninger på Færøyene, og bodde hos dem i de neste tre årene. Tilbake i Norge gikk han middelskolen og ble ansatt som assistent i Riksrevisjonen i 1925. Han avanserte til sekretær, personalsjef og til sist byråsjef 1962–1973. Ved siden av dette virket han som journalist 1928–1978, og skrev et sekstitall artikler om færøyske forhold, særlig i Aftenposten. Han utgav en bok om Færøyenes historie, kultur og næringsliv i 1944.

Stove var medlem av Asker kommunestyre fra 1934, formann i Asker kommunale folkeopplysningsråd, stifter og formann i Foreningen Norden i Asker 1948–1958 og en drivende kraft bak å gjenreise vennskapsforeningen Norsk-færøysk lag i 1954.

I 1983 ble han tildelt stipendet fra Sokneprest Alfred Andersson-Ryssts fond for sitt arbeid for norsk-færøysk vennskap og opplysningsarbeid om Færøyene.

Referanser

Kilder

Litteratur 
 

Norske sakprosaforfattere
Journalister i Aftenposten
Lokalpolitikere i tidligere Asker kommune
Ap-politikere i Akershus
Norske embets- og tjenestemenn
Personer fra Tvedestrand kommune